CELEX: 32008R1007
Language: ro
Date: 2008-09-24 00:00:00
Title: Regulamentul (CE) nr. 1007/2008 al Parlamentului European și al Consiliului din 24 septembrie 2008 de modificare a Regulamentului (CE) nr. 460/2004 privind instituirea Agenției Europene pentru Securitatea Rețelelor Informatice și a Datelor, în ceea ce privește durata de funcționare a acesteia (Text cu relevanță pentru SEE)

31.10.2008   
            
            
               RO
            
            
               Jurnalul Oficial al Uniunii Europene
            
            
               L 293/1
            
         
      REGULAMENTUL (CE) NR. 1007/2008 AL PARLAMENTULUI EUROPEAN ŞI AL CONSILIULUI
   
   din 24 septembrie 2008
   de modificare a Regulamentului (CE) nr. 460/2004 privind instituirea Agenției Europene pentru Securitatea Rețelelor Informatice și a Datelor, în ceea ce privește durata de funcţionare a acesteia
   (Text cu relevanţă pentru SEE)
   PARLAMENTUL EUROPEAN ŞI CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 95,
   având în vedere propunerea Comisiei,
   având în vedere avizul Comitetului Economic și Social European (1),
   hotărând în conformitate cu procedura prevăzută la articolul 251 din tratat (2),
   întrucât:
   
               (1)
            
            
               La 10 martie 2004, Parlamentul European și Consiliul au adoptat Regulamentul (CE) nr. 460/2004 (3) privind instituirea Agenției Europene pentru Securitatea Rețelelor Informatice și a Datelor (denumită în continuare „agenția”), pentru o durată de cinci ani.
            
         
               (2)
            
            
               La 23 martie 2007, Consiliul de administrație al agenției a formulat, în urma evaluării agenţiei, recomandări cu privire la modificările care ar trebui aduse Regulamentului (CE) nr. 460/2004.
            
         
               (3)
            
            
               În conformitate cu strategia Comisiei pentru o mai bună legiferare, Comisia a inițiat o consultare publică cu privire la prelungirea mandatului agenției și viitorul acesteia, care s-a desfășurat între 13 iunie și 7 septembrie 2007.
            
         
               (4)
            
            
               Deoarece mandatul agenției va expira la 13 martie 2009 şi pentru a asigura consecvența și continuitatea, este necesar să se adopte o prelungire a acestuia, fapt ce va permite continuarea discuțiilor cu privire la agenţie şi reflectarea, în cadrul acestora, a rezultatelor procesului de evaluare a agenţiei, a recomandărilor Consiliului de administrație și a revizuirii în curs de desfășurare a cadrului de reglementare a rețelelor și serviciilor de comunicații electronice. Acest lucru va permite, de asemenea, o examinare pe viitor a direcției generale urmărite de eforturile europene de dezvoltare a securității rețelelor informatice și a datelor. Prelungirea duratei de funcționare a agenției nu ar trebui să aducă atingere rezultatelor acestor discuții.
            
         
               (5)
            
            
               Prin urmare, durata de funcționare a agenției ar trebui prelungită până la 13 martie 2012,
            
         ADOPTĂ PREZENTUL REGULAMENT:
   Articolul 1
   Modificarea Regulamentului (CE) nr. 460/2004
   Articolul 27 din Regulamentul (CE) nr. 460/2004 se înlocuiește cu următorul text:
   
      „Articolul 27
      Durata de funcţionare
      Agenția se înființează la 14 martie 2004 pentru o perioadă de opt ani.”
   
   Articolul 2
   Intrarea în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Strasbourg, 24 septembrie 2008.
      
         
            Pentru Parlamentul European
         
         
            Președintele
         
         H.-G. PÖTTERING
         
      
      
         
            Pentru Consiliu
         
         
            Președintele
         
         J.-P. JOUYET
         
      
   
   
      (1)  Avizul din 13 februarie 2008 (nepublicat încă în Jurnalul Oficial).
   
      (2)  Avizul Parlamentului European din 17 iunie 2008 (nepublicat încă în Jurnalul Oficial) şi Decizia Consiliului din 15 septembrie 2008.
   
      (3)  JO L 77, 13.3.2004, p. 1.